Kungiyar NATO za ta girke dakaru dan tinkaran kasar Rasha | Labarai | DW | 08.07.2016
Kungiyar NATO za ta girke dakaru dan tinkaran kasar Rasha
Kungiyar kawancen tsaron ta kuduri aniyar kare iyakokinta na gabashin Turai daga duk wata barazana daga Rasha.
Daga hagu zuwa dama: Stoltenberg babban sakataren NATO da Obama na Amirka da kuma shugaban Poland Duda
A wannan Jumma'a shugabannin kasashen kungiyar kawance ta NATO suka gana a birnin Warsaw na kasar Poland da nufin tattauna batutuwan da suka shafi harkar inganta tsaro da ma dabbaka tsarin dimokradiyya a tsakanin kasashen. Kawancen dai zai kaddamar da girke dakaru dubu uku zuwa dubu hudu a kasashen Estoniya, da Lithuaniya, da Latviya da kuma gabashin Poland wanda zai kasasnce a tarihin kungiyar tsaron da za ta jibge sojojinta a matsayin hannunka mai sanda ga kasar Rasha.
Da yake jawabi a taron, Shugaban Amirka Barack Obama, ya bayyana matsayin kasarsa a wannan tafiya.
"Ina sanar da ku cewa Amirka na kan gaba wajen daukar matakan da suka dace da zai karfafa kawancen kungiyar tsaro ta NATO. Muna sa rai cewa burinmu zai kai gaci don kawar da rashin tsaro a tsakiyar Turai da gabshinta ke fama da shi."
Muhimman kalmomi NATO, Rasha, Poland, Amirka, tsaro, sojoji